Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 263/12/2202	Galanta, 10.9.2012
EEČ : 2-17-224-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX 659
ako manžel XXXXX, nar. XXXXX, bytom XXXXX, hoci mu bola vyživovacia povinnosť určená uznesením Okresného súdu Galanta sp. zn. XXXXX, ktoré nadobudlo právoplatnosť dňa 02. 12. 2011 prispievať na výživu manželky sumou vo výške 100,- Eur, vždy do 15-teho dňa toho ktorého mesiaca vopred, a to do rúk XXXXX, ktorú povinnosť si v mieste trvalého bydliska a všade tam kde sa zdržiaval neplnil, čím mu vznikol dlh na výživnom od mesiaca december 2011 do mesiaca marec 2012 vo výške 390,- Eur,

lebo zanikla trestnosť činu
Odôvodnenie:
Uznesením povereného príslušníka Okresného riaditeľstva PZ Galanta, Obvodné oddelenie PZ Galanta ČVS: ORP-XXXXX zo dňa 08. 05. 2012 bolo podľa  § 206 odsek 1 Trestného poriadku vznesené obvinenie XXXXX za prečin zanedbania povinnej výživy podľa § 207 ods. 1 Trestného zákona na tom skutkovom základe ako je uvedené vo výrokovej časti tohto uznesenia.

Po skončení skráteného vyšetrovania, vzhľadom na postoj obvineného XXXXX, bol na deň 10. 08. 2012 vytýčený termín dohody o vine a treste na  Okresnej prokuratúre Galanta. Na predmetný termín o dohode o vine a treste sa dostavil obvinený XXXXX, s ktorým bola dohoda o vine a treste i uzatvorená. Následne dňa 13. 08. 2012 sa na Okresnú prokuratúru Galanta dostavil obvinený XXXXX a predložil poštovú poukážku o zaplatení dlhovaného výživného vo výške 500,- Eur, čím považuje dlhované výživné za celé obdobie neplnenia si vyživovacej povinnosti za uhradené. Na základe telefonického hovoru s poškodenou XXXXX dňa 30. 08. 2012 bolo zistené, že obvinený jej celú dlžnú sumu uhradil, pričom počas neplnenia vyživovacej povinnosti netrpela hmotnou núdzou.  

Súčasťou vyšetrovacieho spisu je i  fotokópia poštovej poukážky preukazujúca zaplatenie dlžnej sumy vo výške 500,- Eur.        

Podľa ustanovenia § 86 písm. a) Trestného zákona (účinnej ľútosti), trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Bolo preukázané, že výživné za dlhované obdobie od mesiaca december 2011 do mesiaca marec vrátane ako ja ďalšie mesiace vrátane mesiaca júl 2012 bolo obvineným XXXXX vyrovnané v celkovej výške 500,- Eur.
	
Z výsluchu poškodenej XXXXX zo dňa 28. 04. 2012 vyplýva, že v čase neplnenia si vyživovacej povinnosti zo strany obvineného XXXXX netrpela hmotnou núdzou. 

Pretože trestnosť činu s poukazom na ustanovenie § 86 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Lívia Poluchová
prokurátorka